钦定古今图书集成/历象汇编/庶征典/第064卷 > 《风异赋》〈有序〉 宋梅尧臣
## 钦定古今图书集成/历象汇编/庶征典/第064卷 > 《风异赋》〈有序〉 宋梅尧臣

庚辰岁三月丙子，天大风。壬午，诏出郡县系狱死罪以下。“夫风者，天地之气也，犹人之呼嘘喘吸，岂常哉？若应人事之变，则余不知” ，故赋其大略云。

吾因迓劳，适于郊憩亭舍。日昃时，群辈外嚣，曰：“火来
火来！”喔呼，噫嚱出屋。远望西北之陲，亘天接地，混混
赫赫，不见端涯。逡巡则赤埃赭雾，突荡奔驰，阳精失
色，白昼如晦。号空吼穴，扬砂走块，众心惊惶，广衢翳昧，莫辨谁何。执手相对，其少顷也，稍明故归。人未宁
兮相与而为队。顺前者措足之不暇，逆进者举武而
愈退。睇山川兮安陈，趋城郭兮安在？所可视者五六
步之内。越翼日，四方恬霁，乾坤黯惨，物色憔悴。牛复
马还绝衔鼻，草糜木折荚实坠，禽鸟堕死泥满喙。几
案倾欹尘覆器，民庐毁坏，商车颠踬。既而众曰：“此何
景也？伺彼往来兮，问远迩之所自。”或曰：“起浚都，播许
郑，历洛汭，以及唐邓汉隋之地，稽厥”时厥状，无与此
土异。未迨旬浃，德音遐暨，是知本闻之不伪，聊缀辞
也。若此言变咎，则非愚者之能议。